Internasionale Verslag – 30 April 2020 - Corona Krisissentrum
Tuis / COVID-19 / Internasionale Verslag – 30 April 2020
Internasionale Verslag – 30 April 2020
Thursday | 30 April | 2020
Vandag se internasionale nuusbrokkies oor die koronapandemie:
Die Amerikaanse ekonomie het tydens die eerste kwartaal van 2020 met 4,8% gekrimp. Dit is heelwat meer as wat ekonome verwag het. Ekonome wat aan 'n peiling van MarketWatch deelgeneem het, het negatiewe ekonomiese groei van 3,9% verwag. Die inkrimping van 4,8% is die hoogste sedert die eerste kwartaal van 2008. Ekonome verwag nou dat die wêreld se grootste ekonomie tydens die huidige (tweede) kwartaal van 2020 met 25% gaan krimp, terwyl sommige voorspellers selfs negatiewe groei van 40% voorspel. Die Amerikaanse ekonomie het voor die koronapandemie sy langste groeiperiode ooit beleef met 11 jaar se konstante groei van gemiddeld 2% per jaar. Verbruikerspandering, die grootste drywer van die Amerikaanse ekonomie, het tydens die eerste kwartaal met 7,6% gedaal. Amerikaanse uitvoere het met 8,7% gedaal en invoere met 15,3%.
Die Voorsitter van die Amerikaanse Federale Reserwebank het 'n beroep op die Amerikaanse Kongres en die Withuis gedoen om meer geld te spandeer om werkers, sake-ondernemings en gesinne te ondersteun ten einde insolvensie te voorkom. Jerome Powell, het gister na 'n twee dae lange vergadering bekend gemaak dat die Federale Reserwebank bereid is om te doen wat ook al nodig is om die Amerikaanse ekonomie te beskerm, maar dat die Kongres en Withuis meer geld sal moet spandeer om die skade aan die ekonomie teen te werk. Tot dusver het die Kongres 2,6 triljoen dollar in verskillende ekonomiese bystandsprogramme beskikbaar gestel. Powell sê dat die Federale Reserwebank nou verwag dat die Amerikaanse werkloosheidskoers vir April wat volgende week bekend gemaak sal word tot dubbel syfers sal styg. Hulle verwag ook dat die ekonomiese data vir die tweede kwartaal heelwat slegter as die eerste kwartaal gaan wees. Terwyl rentekoerse in die VSA reeds naby aan 0% is, beplan die Reserwebank om dit vir lank so te hou. Verder beplan hulle ook om aan te hou om Tesourie- en verbandeffekte aan te koop.
Aandelemarkte regoor die wêreld het positief gereageer op die aankondigings van die Federale Reserwebank. Europese markte het vanoggend sterker geopen, nadat markte in Asië, insluitende die aandelemarkte in China en Japan sterker gesluit het. Markte in Hong Kong en Suid-Korea was vandag vir 'n vakansiedag gesluit. Daar word verwag dat aandelemarkte in die VSA ook vandag sterker sal open. Intussen het die prys van Brent Ruolie met 5,5% tot 25,57 dollar per vaatjie gestyg. Amerikaanse oliepryse het gister met 10,4% gestyg.
Terwyl die koronapandemie in die VSA voort woed en die ekonomiese gevolge duideliker raak, begin daar ernstige vrae oor President Donald Trump se kanse om herkies te word, ontstaan. 'n Meerderheid van Amerikaanse kiesers is ontevrede met Trump se hantering van die krisis. Verskeie leiers in die Republikeinse Party is bekommerd oor Trump se kanse om herkies te word en Senator David Perdue van Georgia het aan donateurs gesê dat selfs sy suidelike staat in November vir die Demokrate kan stem en dat die Demokrate beheer oor die Withuis en Senaat kan oorneem. Twee peilings in Texas, 'n staat wat reeds vir dekades slegs vir Republikeinse presidentskandidate stem, wys dat die twee kandidate tans gelyke steun daar geniet. Trump geniet tans die steun van tussen 40% en 42% van kiesers in peilings terwyl sy opponent Joe Biden die steun van tussen 46% en 50% van kiesers geniet. Trump het na bewering 'n paar dae gelede teen sy veldtogbestuurder, Brad Parscale, uitgevaar en hom die skuld vir die swak peilings gegee.
Die Franse ekonomie, die sewende grootste in die wêreld, het tydens die eerste kwartaal van 2020 met 5,8% gekrimp. Dit is die grootste inkrimping in die Franse ekonomie sedert daar in 1949 met rekordhouding oor ekonomiese groei begin is. Die negatiewe ekonomiese groei in Frankryk was ook heelwat erger as wat verwag is. Die Franse ekonomie het ook in die vierde kwartaal van 2019 negatiewe groei getoon en daar word verwag dat dié land se ekonomie in die tweede kwartaal van vanjaar nog hoër negatiewe groei gaan toon wat die land in 'n diep resessie gaan dompel.
Die Internasionale Arbeidsorganisasie het gister gewaarsku dat 1,6 miljard mense wat in die informele ekonomie werk hulle inkomste weens die koronapandemie gaan verloor. Volgens die organisasie verteenwoordig dit byna die helfte van die 3,3 miljard mense wat wêreldwyd in die informele sektor werk. Die organisasie sê dat dit onbekend is hoeveel van hierdie mense reeds sonder 'n inkomste is, maar dat volgens hulle berekeninge mense in die informele sektore tans 60% van hulle inkomste verloor.
Terwyl groot maatskappye regoor die wêreld slegte finansiële data bekend maak, is daar ook maatskappye wat tydens die koronapandemie 'n groei in winste ervaar. Dit is veral maatskappy in die tegnologiesektore wat nog winste toon. Microsoft het gister bekend gemaak dat hulle winste sterk in die eerste kwartaal van 2020 gegroei het. Volgens Microsoft het verkope met 15% gestyg tot 35 miljard dollar en is 'n netto wins van 10,75 miljard dollar gegenereer. Ook EBay het sterker as verwagte verkoopsyfers vir die eerste kwartaal aangekondig. EBay se aktiewe kopers het met 2% tot 174 miljoen gestyg. EBay se wins vir die kwartaal is 2,38 miljard dollar wat meer is as die 2,31 miljard Dollar wat analiste verwag het. Facebook het aangekondig dat hulle advertensie-inkomste in April, na 'n aanvanklike daling in Maart, gestabiliseer het. Die gebruik van Facebook het in April skerp toegeneem soos wat mense regoor die wêreld ingeperk word. Die maatskappy se aandeleprys het Woensdag met 10% gestyg.
Die Verenigde Koninkryk sal na verwagting nog hierdie week die land in Europa met die meeste sterftes weens COVID-19 word. Die VK is tans die land met die derde meeste sterftes in die wêreld naas die VSA en Italië, maar die VK sal binnekort ook Italië in sterftesyfers verbygaan. Meer as 165 000 mense is tot dusver in die VK positief vir die koronavirus getoets met meer as 26 000 sterftes weens COVID-19. Die meeste sterftes in die wêreld is steeds in die VSA (62 000), gevolg deur Italië (27 700).
Die Duitse Bondskanselier, Angela Merkel, vergader vandag per videokonferensie met die goewerneurs van Duitsland se 16 deelstate. Duitsland se huidige vlak van inperkings verval op 3 Mei, maar daar word verwag dat dit tot 10 Mei verleng gaan word. Daar was hoop onder Duitse sakelui dat die inperkingsmaatreëls volgende week verder verslap sou word, maar daar was die afgelope week weer 'n toename in infeksies in Duitsland en daar word verwag dat Merkel uit versigtigheid verdere uitfaserings gaan uitstel.
Suid-Korea het Donderdag aangekondig dat geen nuwe gevalle van plaaslike infeksie vir die eerste keer sedert Februarie aangemeld is nie. Vier gevalle van persone wat met die virus vanuit die buiteland na Suid-Korea aangekom het, is wel aangemeld. Tot dusver is 10 765 mense in Suid-Korea met die koronavirus gediagnoseer. Suid-Korea was een van die suksesvolste lande in die wêreld om die pandemie vinnig en effektief onder beheer te kry.